Ehdotus neuvoston päätökseksi eurooppalaisen yleissopimuksen hyväksymisestä satelliitilla tapahtuvaan valtioiden rajat ylittävään yleisradiointiin sovellettavien tekijänoikeutta ja lähioikeuksia koskevien kysymysten osalta /* KOM/96/0006 lopull. - CNS 96/0017 */



Virallinen lehti nro C 164 , 07/06/1996 s. 0010



Ehdotus neuvoston päätökseksi eurooppalaisen yleissopimuksen hyväksymisestä satelliitilla tapahtuvaan valtioiden rajat ylittävään yleisradiointiin sovellettavien tekijänoikeutta ja lähioikeuksia koskevien kysymysten osalta (96/C 164/03) (ETA:n kannalta merkityksellinen teksti) KOM(96) 6 lopull. - 96/0017(CNS) (Komission esittämä 1 päivänä helmikuuta 1996) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 57 artiklan 2 kohdan ja 66 artiklan yhdessä 228 artiklan 2 kohdan ensimmäisen virkkeen ja 3 kohdan ensimmäisen alakohdan kanssa, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo, että tiettyjen satelliitin välityksellä tapahtuvaan yleisradiointiin ja kaapeleitse tapahtuvaan edelleenlähettämiseen sovellettavien tekijänoikeutta sekä lähioikeuksia koskevien sääntöjen yhteensovittamisesta 27 päivänä syyskuuta 1993 annettu neuvoston direktiivi 93/83/ETY (1), joka perustuu perustamissopimuksen 57 artiklan 2 kohtaan ja 66 artiklaan, on tarkoitettu edistämään ohjelmien vapaata levittämistä yhteisössä; tämän vuoksi sillä vähennetään tekijänoikeuteen ja lähioikeuksiin liittyvien kansallisten säännösten välisiä eroavaisuuksia ja poistetaan hankittaviin oikeuksiin liittyvä oikeudellinen epävarmuus määrittelemällä satelliittivälitys yleisölle yhteisön mittakaavassa ja tämän välitystapahtuman paikka, satelliitilla tapahtuvaan valtioiden rajat ylittävään yleisradiointiin sovellettavien tekijänoikeutta ja lähioikeuksia koskevien kysymysten osalta Euroopan neuvoston 16 päivänä helmikuuta 1994 hyväksymä ja Euroopan unionin neuvoston . . . Euroopan yhteisön puolesta allekirjoittama eurooppalainen yleissopimus on tarkoitettu laajentamaan eurooppalaisessa mittakaavassa direktiivissä 93/83/ETY mainittujen tavoitteiden saavuttamista henkisen omaisuuden alalla satelliitilla tapahtuvassa yleisradiovälityksessä, yhteisöjen tuomioistuimen AETR-tuomioon perustuvan oikeuskäytännön (2) mukaan joka kerta, kun yhteisö perustamissopimuksessa määrätyn yhteisen politiikan täytäntöönpanemiseksi antaa säännöksiä, joilla luodaan yhteisiä sääntöjä missä muodossa tahansa, jäsenvaltioilla ei ole enää oikeutta, toimivatpa ne yksin tai yhdessä, tehdä sopimuksia kolmansien maiden kanssa näihin sääntöihin vaikuttavista velvoitteista; sitä mukaa kuin näitä yhteisiä sääntöjä luodaan, yhteisö yksin voi vastata kolmansien maiden kanssa tehtyjen sopimusten sitoumuksista (3) ja panna niitä täytäntöön, mikä koskee yhteisön oikeusjärjestyksen koko soveltamisalaa, eurooppalaisen yleissopimuksen aiheet kuuluvat suureksi osaksi direktiivin 93/83/ETY soveltamisalaan, tämän seurauksena edellä mainitun eurooppalaisen yleissopimuksen tekeminen kuuluu kokonaisuudessaan yhteisön ja sen jäsenvaltioiden yhteissen toimivaltaan, ja tämän vuoksi yleissopimus olisi hyväksyttävä Euroopan yhteisön puolesta yhteisön oikeuden soveltamisalaan kuuluvien alojen osalta, ON PÄÄTTÄNYT SEURAAVAA: 1 artikla Hyväksytään Euroopan yhteisön puolesta tekijänoikeutta ja lähioikeuksia valtioiden rajat ylittävän yleisradioinnin osalta koskeva eurooppalainen yleissopimus. Kyseisen yleissopimuksen teksti on tämän päätöksen liitteenä. 2 artikla Neuvoston puheenjohtajalla on oikeus tallettaa tämä hyväksymisväline Euroopan neuvoston pääsihteerin puolesta. (1) EYVL N:o L 248, 6.10.1993, s. 15 (2) Tuomio 31.3.1971, asia 22/70 (Kok. s. 263), tuomioistuin vahvistanut lausunnossaan 2/91, 19.3.1993 (Kok. s. 1061) ja 1/94, 15.11.1994, ei vielä julkaistu. (3) AETR-tuomion 17 ja 18 johdantokappale. EUROOPAN YLEISSOPIMUS tekijänoikeuteen ja lähioikeuksiin liittyvistä kysymyksistä satelliitilla tapahtuvassa valtioiden rajat ylittävässä yleisradioinnissa Strasbourg, 11.5.1994 Eurooppalainen sopimussarja/153 JOHDANTO Euroopan neuvoston jäsenvaltiot ja muut tämän yleissopimuksen allekirjoittajavaltiot, jotka ovat sopimuspuolina kulttuurista tehdyssä Euroopan yleissopimuksessa, katsovat, että Euroopan neuvoston tavoitteena on toteuttaa läheisempi liitto sen jäsenten välillä niiden yhteiseen perintöön kuuluvien aatteiden ja periaatteiden suojelemiseksi ja edistämiseksi sekä niiden taloudellisen ja sosiaalisen kehityksen eteenpäin viemiseksi; palauttavat mieleen sitoumuksensa edistää ilmaisun ja tiedonvälityksen vapautta ja tiedon ja aatteiden vapaata liikkuvuutta, sellaisena kuin se on ilmaistuna erityisesti 29 päivänä huhtikuuta 1982 tehdyssä Euroopan neuvoston ministerineuvoston julistuksessa ilmaisun ja tiedonvälityksen vapaudesta; pitävät mielessään pyrkimykset, jotka saivat ministerineuvoston antamaan suosituksen N:o R (86)2 tekijänoikeuksiin liittyviä kysymyksiä koskeviksi periaatteiksi satelliitin ja kaapelin välityksellä tapahtuvan televisiotoiminnan alalla ja erityisesti tarpeen suojella tekijöiden ja muiden toimintaan osallistuvien oikeuksia ja etuja teosten ja muiden suojattujen tuotteiden satelliitin välityksellä tapahtuvassa yleisradiovälityksessä; ottavat huomioon teknisen kehityksen erityisesti satelliitin välityksellä tapahtuvan yleisradioinnin alalla, minkä seurauksena ero suorien yleisradiointisatelliittien ja kiinteiden palvelusatelliittien välinen ero hämärtyy ja mikä tekee välttämättömäksi satelliitin välityksellä tapahtuvan yleisradioinnin oikeudellisen käsittelyn uudelleenarvioimisen tekijänoikeuden ja lähioikeuksien osalta; ottavat huomioon samanaikaisesti, että tällaista tekniikan kehitystä ei saa estää ja että pääsy osalliseksi tiedotusvälineistä on yleisesti yleisön edun mukaista, ja haluavat edistää jäsenvaltioiden ja muiden kulttuurista tehdyn Euroopan yleissopimuksen sopimuspuolina olevien valtioiden tekijänoikeuksia ja lähioikeuksia koskevan lainsäädännön mahdollisimman laajaa yhdenmukaistamista satelliitin välityksellä tapahtuvaan yleisradiovälitykseen liittyvän uuden teknisen kehityksen alalla, ovat sopineet tekijänoikeuksien ja lähioikeuksien osalta seuraavaa: I LUKU YLEISRADIOVÄLITYKSEN KÄSITE JA TAPAHTUMA 1 artikla Yleisradiovälityksen käsite 1. Teosten ja muiden tuotteiden lähetys suoran yleisradiointisatelliitin välityksellä on yleisradiovälitystapahtuma. 2. Teosten ja muiden tuotteiden lähetystä kiinteän palvelusatelliitin välityksellä sellaisissa olosuhteissa, jotka suoran vastaanoton osalta ovat yleisesti ottaen verrattavissa suorien yleisradiointisatelliittien välityksellä tapahtuvan lähetyksen olosuhteisiin, pidetään yleisradiovälitystapahtumana. 3. Ohjelmia välittävien signaalien lähetystä koodattuina pidetään yleisradiovälitystapahtumana, jos yleisön käytettävissä on yleisradiolähetystoiminnan harjoittajan antama tai hyväksymä dekooderi. 2 artikla Yleisradiovälitystapahtuma Satelliitin välityksellä tapahtuvana yleisradiovälitystapahtumana pidetään yhteyttä maa-asemalta satelliittiin ja takaisin. II LUKU SOVELLETTAVA LAKI 3 artikla Sovellettava laki 1. Edellä 1 artiklassa tarkoitettu teosten ja muiden tuotteiden lähetys tapahtuu sopimuspuolena olevassa valtiossa, jonka alueella lähetyksen alkuperä sijaitsee, ja tämän vuoksi siihen sovelletaan yksinomaan kyseisen valtion lakia. 2. Sopimuspuolena olevalla valtiolla, jonka alueella lähetyksen alkuperä sijaitsee, tarkoitetaan sopimuspuolena olevaa valtiota, jossa satelliitin välityksellä lähetetyt ohjelmia välittävät signaalit viedään yleisradiolähetystoiminnan harjoittajan valvonnassa keskeytyksettömään tiedonvälitysketjuun maa-asemalta satelliittiin ja takaisin maan pinnalle. 3. Jos lähetys on peräisin valtiosta, joka ei ole sopimuspuolena yleissopimuksessa ja jonka laki ei tarjoa tämän yleissopimuksen 4 ja 5 artiklassa määrättyä oikeudenomistajien suojan tasoa, ja jos ohjelmia välittävät signaalit lähetetään satelliittiin tämän yleisopimuksen sopimuspuolena olevassa valtiossa sijaitsevalta maa-asemalta, lähetyksen alkuperän katsotaan sijaitsevan kyseisessä valtiossa. Sama tilanne on silloin, kun tämän yleissopimuksen sopimuspuolena olevaan valtioon sijoittautunut yleisradiolähetystoiminnan harjoittaja on vastuussa lähetyksestä. 4 artikla Tekijänoikeus 1. Satelliitin välityksellä tapahtuvan valtioiden rajat ylittävän yleisradioinnin osalta kirjallisten ja taiteellisten teosten suojaamista koskevan Bernin yleissopimuksen 2 artiklassa mainitut tekijänoikeudet suojataan mainitun yleissopimuksen (Pariisin sopimus, 1971) määräysten mukaisesti. Erityisesti tällaisten teosten satelliitin välityksellä tapahtuvaa valtioiden rajat ylittävää yleisradiointia koskevat oikeudet saadaan sopimusteitse. 2. Jollei 3 kohdan määräyksistä muuta johdu ja jos 3 artiklan mukaisesti sovellettavassa laissa on asiaa koskevia säännöksiä päivänä, jona tämä yleissopimus avataan allekirjoitettavaksi, yleisradiolähetystoiminnan harjoittajan kanssa tehty määrättyä teosluokkaa koskeva kollektiivinen sopimus voidaan ulottaa koskemaan saman luokan oikeudenomistajia, jotka eivät ole edustettuina, seuraavien edellytyksin: - oikeudenomistajalla, joka ei ole edustettuna, on milloin tahansa mahdollisuus sulkea omalta osaltaan pois kollektiivisen sopimuksen soveltamisen vaikutukset ja harjoittaa oikeuksiaan kenkilökohtaiselta pohjalta. Hän voi tehdä tämän itse tai sellaisen kollektiivisen järjestön välityksellä, jolla on valtuudet hallita hänen oikeuksiaan; - satelliitin välityksellä tapahtuva lähetys tapahtuu samanaikaisesti kuin saman yleisradiolähetystoiminnan harjoittajan maitse tapahtuva lähetys. 3. Edellistä kohtaa ei sovelleta elokuvallisiin teoksiin, mukaan lukien elokuvaamista vastaavalla menetelmällä luodut teokset. 4. Jos sopimuspuolena olevan valtion lainsäädännössä säädetään kollektiivisen sopimuksen soveltamisen laajentamisesta 2 kohdan määräysten mukaisesti, tämä valtio määrittelee ne yleisradiolähetystoiminnan harjoittajat, joilla on valtuudet käyttää hyväkseen tällaista lainsäädäntöä. 5 artikla Lähioikeudet 1. Satelliitin välityksellä tapahtuvan valtioiden rajat ylittävän yleisradioinnin osalta tämän yleissopimuksen sopimuspuolina olevien valtioiden esittävät taiteilijat, äänitteiden valmistajat ja radioyritykset suojataan vähintään esittävien taiteilijoiden, äänitteiden valmistajien sekä radioyritysten suojaamisesta tehdyn Rooman yleissopimuksen (1961) määräysten mukaisesti. 2. Tätä yleissopimusta sovellettaessa esittävien taiteilijoiden ja esittäjien oikeudet, jotka koskevat heidän esitystensä tallennusta, ovat kuitenkin yksinoikeuksia sallia tai kieltää. Sama koskee esittävien taiteilijoiden ja esittäjien oikeuksia, jotka liittyvät heidän esitystensä yleisradiointiin ja välittämiseen yleisölle, lukuun ottamatta tapauksia, jolloin esitys itse on jo yleisradioitu esitys tai tallenteesta tehty esitys. 3. Sopimuspuolena oleva valtio ei voi käyttää kyväkseen esittävien tateilijoiden, äänitteiden valmistajien sekä radioyritysten suojaamisesta tehdyn Rooman yleissopimuksen (1961) 19 artiklassa määrättyä mahdollisuutta. 4. Sopimuspuolena oleva valtio voi määrätä, että esittävän taiteilijan ja elokuvan tuottajan välisen elokuvan tekemistä koskevan sopimuksen allekirjoittamisen vaikutuksena on edellisessä kohdassa mainittujen toimien salliminen sillä edellytyksellä, että sopimuksessa määrätään kohtuullisesta korvauksesta, josta esittävä taiteilija ei voi kieltäytyä, sanotun kuitenkaan rajoittamatta edellisen kohdan määräysten soveltamista. 5. Tätä yleissopimusta sovellettaessa silloin, kun kaupallisia tarkoituksia varten julkaistuja äänitteitä tai niiden kopioita käytetään satelliitin välityksellä tapahtuvaan valtioiden rajat ylittävään yleisradiointiin, sopimuspuolena olevien valtioiden on määrättävä kansallisessa lainsäädännössään oikeudesta, jolla varmistetaan, että kyseinen yleisradiolähetystoiminnan harjoittaja maksaa kohtuullisen kertakorvauksen ja että tämä korvaus jaetaan asianomaisten esittävien taiteilijoiden ja kyseisten äänitteiden valmistajien kesken. III LUKU SOVELTAMISALA 6 artikla Edelleenlähetys Satelliitin välityksellä tapahtuvien lähetysten samanaikainen maitse tapahtuva edelleenlähetys täydellisenä ja ilman muutoksia ei sellaisenaan kuulu tämän yleissopimuksen soveltamisalaan. IV LUKU MONENVÄLISET KUULEMISET 7 artikla Monenväliset kuulemiset 1. Sopimuspuolet kuulevat toisiaan monenvälisesti Euroopan neuvostossa kahden vuoden kuluttua tämän yleissopimuksen voimaantulosta sekä sen jälkeen joka toinen vuosi ja aina, kun jokin sopimuspuoli sitä pyytää, tarkastellakseen yleissopimuksen täytäntöönpanoa sekä sen mahdollista tarkistamista tai sen tiettyjen määräysten täydentämistä. Nämä kuulemiset tapahtuvat Euroopan neuvoston pääsihteerin koolle kutsumissa kokouksissa. 2. Kaikilla sopimuspuolilla on oikeus nimetä edustaja, joka osallistuu näihin kuulemisiin. Kaikilla tämän yleissopimuksen 10 artiklassa mainituilla valtioilla, jotka eivät ole sopimuspuolina yleissopimuksessa, sekä Euroopan yhteisöllä on oikeus olla edustettuina näissä kuulemisissa tarkkailijan välityksellä. 3. Kunkin kuulemisen jälkeen sopimuspuolet esittävät Euroopan neuvoston ministerineuvostolle kertomuksen kuulemisesta ja tämän yleissopimuksen toiminnasta ja liittävät siihen tarvittaessa aiheellisiksi katsomansa ehdotukset yleissopimuksen muuttamiseksi. V LUKU MUUTOKSET 8 artikla Muutokset 1. Tämän yleissopimuksen 7 artiklan 3 kohdan mukaisesti tehdyt tämän yleissopimuksen muuttamista koskevat ehdotukset on esitettävä Euroopan neuvoston ministerineuvoston hyväksyttäväksi. Hyväksytty teksti esitetään sen jälkeen sopimuspuolten hyväksyttäväksi. 2. Muutokset tulevat voimaan kolmantenakymmenentenä päivänä sen jälkeen, kun kaikki sopimuspuolet ovat ilmoittaneet pääsihteerille hyväksyneensä ne. VI LUKU MUUT KANSAINVÄLISET SOPIMUKSET TAI JÄRJESTELYT 9 artikla Muut kansainväliset sopimukset tai järjestelyt 1. Ne sopimuspuolet, jotka ovat Euroopan yhteisön jäsenvaltioita, soveltavat vastavuoroisissa suhteissaan yhteisön sääntöjä, ja ne soveltavat tämän vuoksi tästä yleissopimuksesta johtuvia sääntöjä ainoastaan siltä osin kuin ei ole olemassa kyseessä olevaa erityistä aihetta koskevia yhteisön sääntöjä. 2. Sopimuspuolet varaavat itselleen oikeuden toteutta keskenään kansainvälisiä järjestelyjä siltä osin kuin näillä järjestelyillä varmistetaan tekijöille, esittäville taiteilijoille, äänitteiden valmistajille tai yleisradiolähetystoiminnan harjoittajille vähintään yhtä laaja oikeuksien suoja kuin tässä yleissopimuksessa tai kun niihin sisältyy muita määräyksiä, jotka täydentävät tätä yleissopimusta tai helpottavat sen määräysten täytäntöönpanoa. Olemassa olevien järjestelyjen määräyksiä, jotka vastaavat edellä mainittuja edellytyksiä, sovelletaan edelleen. 3. Sopimuspuolet, jotka käyttävät hyväkseen edellisessä kohdassa tarkoitettua mahdollisuutta, ilmoittavat siitä Euroopan neuvoston pääsihteerille, joka toimittaa tämän ilmoituksen edelleen muille tämän yleissopimuksen sopimuspuolille. VII LUKU LOPPUMÄÄRÄYKSET 10 artikla Allekirjoittaminen ja voimaantulo 1. Tämä yleissopimus on avoinna Euroopan neuvoston jäsenvaltioiden ja muiden kulttuurista tehdyn Euroopan yleissopimuksen sopimuspuolena olevien valtioiden sekä Euroopan yhteisön allekirjoitettavaksi, jotka voivat ilmaista suostumuksensa sitoutua a) allekirjoittamisella ilman ratifiointi- tai hyväksymisvarausta; tai b) allekirjoittamisella, johon liittyy ratifiointi tai hyväksymistä koskeva varaus ja jota seuraa ratifiointi tai hyväksyminen. 2. Ratifiointi- ja hyväksymisasiakirjat talletetaan Euroopan neuvoston pääsihteerin huostaan. 3. Tämä yleissopimus tulee voimaan sen kuukauden ensimmäisenä päivänä, joka seuraa kolmen kuukauden määräajan päättymistä siitä päivästä, jona seitsemän valtiota, joista vähintään viisi on Euroopan neuvoston jäseniä, on ilmaissut suostumuksensa sitoutua yleissopimuksella tämän artiklan määräysten mukaisesti. 4. Jotta voidaan välttää tämän yleissopimuksen täytäntöönpanon viivästyminen, valtio voi allekirjoittamishetkellä tai yleissopimuksen voimaantuloa sen osalta edeltävänä myöhempänä ajankohtana ilmoittaa soveltavansa yleissopimusta väliaikaisesti. 5. Allekirjoittajavaltioiden tai Euroopan yhteisön osalta, jotka ilmaisevat myöhemmin sitoutumisensa tällä yleissopimuksella, yleissopimus tulee voimaan sen kuukauden ensimmäisenä päivänä, joka seuraa kolmen kuukauden määräajan päättymistä allekirjoittamispäivästä tai siitä päivästä, jona ratifiointi- tai hyväksymisasiakirjat on jätetty. 11 artikla Muiden valtioiden liittyminen 1. Tämän yleissopimuksen voimaantulon jälkeen Euroopan neuvoston ministerineuvosto voi sopimuspuolena olevia valtioita kuultuaan kehottaa muita valtioita, joita ei ole mainittu 10 artiklan 1 kohdassa, liittymään yleissopimukseen Euroopan neuvoston perussäännön 20 d artiklassa määrätyllä enemmistöpäätöksellä ja niiden sopimuspuolena olevien valtioiden, joilla on oikeus istua ministerineuvostossa, edustajien yksimielisellä päätöksellä. 2. Liittyvien valtioiden osalta yleissopimus tulee voimaan sen kuukauden ensimmäisenä päivänä, joka seuraa kolmen kuukauden määräajan päättymistä siitä päivästä, jona liittymisasiakirja on talletettu Euroopan neuvoston pääsihteerin huostaan. 12 artikla Alueellinen sovellettavuus 1. Valtio voi allekirjoittamishetkellä tai ratifiointi-, hyväksymis- tai liittymisasiakirjansa tallettamishetkellä nimetä alueen tai alueet, joihin tätä yleissopimusta sovelletaan. 2. Valtio voi minä tahansa myöhempänä ajankohtana Euroopan neuvoston pääsihteerille osoitetulla julistuksella laajentaa tämän yleissopimuksen soveltamisen koskemaan mitä tahansa muuta julistuksessa nimettyä aluetta. Yleissopimus tulee voimaan tämän alueen osalta sen kuukauden ensimmäisenä päivänä, joka seuraa kolmen kuukauden määräajan päättymistä siitä päivästä, jona pääsihteeri on ottanut vastaan kyseisen julistuksen. 3. Kahden edellisen kohdan nojalla tehty julistus voidaan peruuttaa kyseisessä julistuksessa nimetyn alueen osalta pääsihteerille osoitetulla ilmoituksella. Peruutus tulee voimaan sen kuukauden ensimmäisenä päivänä, joka seuraa kuuden kuukauden määräajan päättymistä siitä päivästä, jona pääsihteeri on ottanut vastaan ilmoituksen. 13 artikla Siirtymäkauden järjestelyt Valtio yksilöi allekirjoittamishetkellä tai ratifiointi-, hyväksymis- tai liittymisasiakirjansa tallettamishetkellä säännöt, joita sovelletaan olemassa oleviin sopimuksiin. Näissä säännöissä on määrättävä erityisesti, että a) teosten ja muiden suojattujen tuotteiden käyttöä koskeviin sopimuksiin, jotka ovat voimassa 1 päivänä tammikuuta 1995, sovelletaan 3 artiklan määräyksiä 1 päivästä tammikuuta 2000, jos niiden voimassaoloaika päättyy kyseisen päivän jälkeen; b) jos sopimuspuolena olevan valtion tuottajakumppanin ja yhden tai useamman muiden sopimuspuolien tai kolmannen maan tuottajakumppanin välillä ennen 1 päivää tammikuuta 1995 tehdyssä kansainvälisessä yhteistuotantosopimuksessa määrätään nimenomaisesti käyttöoikeuksien jakamista koskevasta järjestelmästä tuottajakumppaneiden kesken maantieteellisten alueiden mukaan kaikkien yleisölle suunnattujen tiedonvälityskeinojen osalta tekemättä eroa satelliitin välityksellä tapahtuvaan yleisölle suunnattuun tiedonvälitykseen sovellettavan järjestelmän ja muihin tiedonvälityskeinoihin sovellettavien määräysten välillä ja jos yhteistuotannon välittämisestä yleisölle satelliitin välityksellä saattaisi aiheutua haittaa jonkin tuottajakumppanin tai tämän oikeudenomistajan yksinoikeudelle ja erityisesti kielelliselle yksinoikeudelle tietyllä alueella, tuottajakumppanin tai tämän oikeudenomistajan satelliitin välityksellä tapahtuvaa tiedonvälitystä koskeva lupa edellyttää kyseisen yksinoikeuden haltijan ennalta antamaa suostumusta, riippumatta siitä, onko kyseessä tuottajakumppani vai oikeudenomistaja. 14 artikla Varaukset Tämän yleissopimuksen määräyksiin ei sallita varauksia. 15 artikla Lainsäädännöstä ilmoittaminen Valtio, jonka lainsäädäntö sallii kollektiivisten sopimusten soveltamisalan laajentamisen tämän yleissopimuksen 4 artiklan mukaisesti, ilmoittaa 10 artiklan 1 kohdan a tai b alakohdassa tarkoitetulla allekirjoittamis-, ratifiointi- tai hyväksymishetkellä Euroopan neuvoston pääsihteerille mainitun lainsäädännön tekstin, jonka mukaan on liitetty luettelo yleisradiolähetystoiminnan harjoittajista, joilla on oikeus käyttää hyväkseen tällaisia laajennettuja kollektiivisia sopimuksia. Tämän jälkeen kyseinen valtio ilmoittaa Euroopan neuvoston pääsihteerille mainittuun lainsäädäntöön ja sen soveltamisalaan kuuluvien yleisradiolähetystoiminnan harjoittajien luetteloon tehdyistä myöhemmistä muutoksista. 16 artikla Irtisanominen 1. Sopimuspuolet voivat milloin tahansa irtisanoa tämän yleissopimuksen Euroopan neuvoston pääsihteerille osoittamallaan ilmoituksella. 2. Irtisanominen tulee voimaan sen kuukauden ensimmäisenä päivänä, joka seuraa kuuden kuukauden määräajan päättymistä siitä päivästä, jona pääsihteeri on ottanut vastaan ilmoituksen. 17 artikla Ilmoitukset Euroopan neuvoston pääsihteeri ilmoittaa Euroopan neuvoston jäsenvaltioille, muille kulttuurista tehdyn Euroopan yleissopimuksen sopimuspuolena oleville valtioille, Euroopan yhteisölle ja muille valtioille, jotka ovat liittyneet tai joita on kehotettu liittymään tähän yleissopimukseen a) 10 artiklan mukaisista allekirjoittamisista; b) ratifiointi-, hyväksymis- ja liittymisasiakirjojen tallettamisesta 10 tai 11 artiklan mukaisesti; c) tämän yleissopimuksen voimaantulopäivistä 10 tai 11 artiklan mukaisesti; d) 10 artiklan 4 kohdan ja 15 artiklan mukaisesti tehdyistä ilmoituksista; e) kaikista muista tähän yleissopimukseen liittyvistä asiakirjoista, julistuksista, ilmoituksista tai tiedonannoista. Tämän vakuudeksi allekirjoittaneet ovat asianmukaisesti valtuutettuina allekirjoittaneet tämän yleissopimuksen. Tehty Strasbourgissa 11 päivänä toukokuuta 1994 englannin ja ranskan kielellä, kummankin tekstin ollessa yhtä todistusvoimainen, yhtenä kappaleena, joka talletetaan Euroopan neuvoston arkistoon. Euroopan neuvoston pääsihteeri toimittaa varmennetun jäljennöksen yleissopimuksesta kullekin Euroopan neuvoston jäsenvaltiolle, muille kulttuurista tehdyn Euroopan yleissopimuksen sopimuspuolena oleville valtioille, Euroopan yhteisölle ja muille valtioille, joita on kehotettu liittymään tähän yleissopimukseen.